‘नई धारा’ के संपादक डॉ शिवनारायण ने समारोह को संबोधित करते हुए कहा कि किसी लेखक के जीवन की सार्थकता उसकी निजि उपलब्धियों में नहीं, बल्कि उसके समाज सापेक्ष संघर्ष में है, इसलिए उसे अपने सामाजिक सरोकारों को अधिक से अधिक सार्थक बनाने की दिशा में सक्रिय रहना चाहिए। उन्होंने कहा कि बीते 67 वर्षों से लगातार प्रकाशित ‘नई धारा’ बिहार के सूर्यपुरा राज परिवार की पांच पीढ़ियों की हिन्दी सेवा का व्रत है, जिसे राजा राधिकारमण प्रसाद सिंह, शिवपूजन सहाय, रामबृक्ष बेनीपुरी जैसे तपोनिष्ठ लेखकों ने पल्लवित-पुष्पित किया। यह मेरा सौभाग्य है कि मैं बीते 25 वर्षों से इस पत्रिका का संपादन कर रहा हूं।